19 O ka bona kae ditshwantsho tse di tshwanelang, go akaretsa le dikai tsa dilo tse di diragetseng tota? Di batle mo botshelong jwa gago kgotsa mo ditseleng tse di farologaneng tse badumedi ka wena ba godileng ka tsone le mo dilong tse di ba diragaletseng. O ka tlhopha ditshwantsho mo dilong tse dingwe tse dintsi, go akaretsa dilo tse di tshelang le tse di sa tsheleng, dilwana tsa mo ntlong, kgotsa tiragalo nngwe e e sa tswang go direga e e itsegeng thata mo lefelong la lona. Sengwe se se ka thusang thata gore re bone ditshwantsho tse di molemo ke go nna re ntshitse matlho dinameng, re “leba ka kelotlhoko” dilo tse di diregang letsatsi le letsatsi go re dikologa. (Ditiro 17:22, 23) Buka nngwe e e malebana le go bua phatlalatsa e tlhalosa jaana: “Motho yo o buang phatlalatsa yo o elang tlhoko tsela e batho ba tshelang ka yone le ditiro tse di farologaneng tse di dirwang mo botshelong, yo o buang le batho ba mefuta yotlhe, yo o sekasekang dilo ka kelotlhoko le yo o botsang dipotso go fitlha a tlhaloganya, o tla nna le tshedimosetso e ntsi e e tla mo thusang go dira ditshwantsho fa go tlhokega.”